ไทยเครดิตเจาะเอสเอ็มอีนอกสายตา
โพสต์ทูเดย์ &#8211; ไทยเครดิตเพื่อรายย่อยโดดร่วมวงสินเชื่อเอสเอ็มอี เน้นเจาะกลุ่มที่ถูกแบงก์เมิน
24 ธ.ค. 2552

โพสต์ทูเดย์ – ไทยเครดิตเพื่อรายย่อยโดดร่วมวงสินเชื่อเอสเอ็มอี เน้นเจาะกลุ่มที่ถูกแบงก์เมิน 
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิตเพื่อรายย่อย เปิดเผยว่า ปีหน้าธนาคารจะเน้นปล่อยสินเชื่อเอสเอ็มอี แม้การแข่งขันในตลาดจะค่อนข้างรุนแรง จากการที่ธนาคารใหญ่ต่างหันมาเน้นปล่อยกู้เอสเอ็มอีปีหน้า แต่ยังมีผู้ประกอบการเล็กๆที่ถูกละเลย ยังเข้าไม่ถึงแหล่งเงินกู้ จึงเล็งเห็นศักยภาพพอจะทำตลาดได้ จึงจะเน้นปล่อยกู้เอสเอ็มอีขนาดย่อมวงเงินต่ำกว่า 40 ล้านบาท เน้นกลุ่มเอนที่เกี่ยวข้องกับภาครัฐ เอกชนพาณิชย์ เอกชนบริการ และผู้รับเหมาไทยเข้มแข็ง
ทั้งนี้ที่ผ่านมา มีลูกค้าเอสเอ็มอีคืนหนี้เข้ามาจำนวนมาก มี 3 กลุ่มหลักๆได้แก่ กลุ่มเอสเอ็มอีที่มาชำระหนี้ตามกำหนด เช่น ผู้ประกอบการที่รับทำโครงการเล็กๆของรัฐ กลุ่มที่เข้าประมูลรับจัดซื้อจัดจ้างคอมพิวเตอร์ของรัฐ พอส่งมอบงานเสร็จได้รับเงินก็นำเงินมาคืน นอกจากนี้ คือ เอสเอ็มอีที่กู้เงินไปหมุนเวียนพอหมดความจำเป็นก็นำเงินมาคืน สุดท้ายเป็นกลุ่มใหญ่ คือ กลุ่มที่รีไฟแนนซ์ออกไปหาธนาคารใหญ่ที่เสนอดอกเบี้ยถูกกว่าที่ระดับ 5% เทียบกับธนาคารที่คิดอัตราเอ็มแอลอาร์ หรือ 7.5% ซึ่งธนาคารดีใจด้วย ลูกค้ากลุ่มนี้ทำธุรกิจให้บริการ ก่อสร้าง อพาร์ตเมนท์ 
“จริงๆธนาคารไม่ได้ต้องการแข่งกับแบงก์ใหญ่ หรือแบงก์ต่างชาติ คู่แข่งเราคือนันแบงก์มากกว่า เราต้องหาตลาดเฉพาะ ซึ่งมีลูกค้าอีกหลายกลุ่มที่ถูกละเลย” นายมงคล กล่าว
ปัจจุบัน พอร์ตสินเชื่อเอสเอ็มอีอยู่ที่ 3,000 ล้านบาท จากพอร์ตสินเชื่อรวม 1 หมื่นล้านบาท ที่เหลือเป็นสินเชื่อรายย่อย 7,000 ล้านบาท ซึ่งแบ่งเป็นสินเชื่อเช่าซื้อ 4,000 ล้านบาท และสินเชื่อบ้าน 3,000 ล้านบาท แต่ตั้งเป้าหมายจะเพิ่มเป็น 6,000 ล้านบาท  
ด้านสินเชื่อรับจำนำทองมีฐานสินเชื่อ 500 ล้านบาท คิดเป็น 5% ของฐานสินเชื่อ และจะเพิ่มเป็น 10% ปีหน้า โดยได้เพิ่มวงเงินรับจำนำทองเป็น 7 ล้านบาท จาก 5 ล้านบาท เนื่องจากราคาทองมีแนวโน้มสูงขึ้น ขณะที่ราคารับจำนำทองปรับเพิ่มเมื่อเดือนพ.ย.ที่ผ่านมา เป็น 1.6 หมื่นบาท จาก 1.4 หมื่นบาท มีการลดวงเงินการประเมินราคาทองเหลือ 82% จากเดิม 85% ของราคาทองคำที่ประกาศในแต่ละวัน ลูกค้าส่วนใหญ่จำนำแค่ 70% ของราคาทอง เพราะเป็นกลุ่มที่ต้องการใช้เงินจริงๆ และที่ผ่านมา แทบจะไม่มีลูกค้าหลุดจำนำทอง โดยในปีที่แล้วมีทองหลุดจำนำเพียง 31 เส้น 
อย่างไรก็ดี ลูกค้าที่ไม่มีความสามารถในการชำระหนี้ จะยินยอมให้ขายทองเพื่อนำเงินมาชำระหนี้ ซึ่งถ้าเงินที่ได้จากการขายทองเมื่อหักหนี้แล้วมีเงินส่วนเกิน ธนาคารจะคืนให้ลูกค้า แตกต่างจากโรงรับจำนำที่ทองคำหลุดแล้วหลุดเลย ด้านร้านทองหันมาแข่งกับธนาคาร โดยหันมารับจำนำทองโดยอ้างอิงราคาที่ธนาคารประกาศ